**Р Е П У Б Л И К А Б Ъ Л Г А Р И Я**

**М И Н И С Т Е Р С К И С Ъ В Е Т**

**–––––––––––––––––––––––––––––––––––––––––––––––––––––––––––––––––––––––––––**

**ПОСТАНОВЛЕНИЕ №**

**от 2022 г.**

За изменение и допълнение на Устройствения правилник на Държавния авиационен оператор, приет с Постановление № 152 на Министерския съвет от 2021 г. (обн., ДВ, бр. 31 от 2021 г., изм. бр. 36 от 2022 г.)

**М И Н И С Т Е Р С К И Я Т С Ъ В Е Т**

**П О С Т А Н О В И:**

**§ 1.** В чл. 3, ал. 1 се създават т. 3 и 4:

„3. полети за осигуряване на въздушен транспорт за нуждите на спешната медицинска помощ, организирана от държавата“;

4. други услуги за транспорт по въздух“.

 **§ 2.** В чл. 7, ал. 2 думите „105 щатни бройки“ се заменят със „115 щатни бройки“.

**§ 3.** В чл. 10 думите „по чл. 3“ се заменят с „по чл. 3, т. 1 и 2“.

**§ 4.** Създава се глава трета „А“ с членове 15а – 15в:

„Глава трета „А“

Полети за осигуряване на въздушен транспорт за нуждите на спешната медицинска помощ, организирана от държавата

Чл. 15а. (1) Извършването на услугата от общ икономически интерес на територията на Република България – полети за осигуряване на въздушен транспорт за нуждите на спешната медицинска помощ, организирана от държавата при условията и по реда на Регламент (ЕС) № 965/2012 на Комисията от 5 октомври 2012 година за определяне на технически изисквания и административни процедури във връзка с въздушните операции в съответствие с Регламент (ЕО) № 216/2008 на Европейския парламент и на Съвета от авиационен оператор със свидетелство за авиационен оператор и SPA.HEMS одобрение, издадено от главния директор на Главна дирекция „Гражданска въздухоплавателна администрация“, наричана по-нататък „услугата“, се възлага на Държавния авиационен оператор, за срок 10 години.

(2) Услугата по ал. 1 отговаря на следните изисквания:

1. полети за осигуряване на въздушен транспорт за нуждите на спешната медицинска помощ, организирана от държавата с цел бързо транспортиране чрез превозване на медицински персонал или медицински доставки (оборудване, кръв, органи, лекарства) или болни или ранени лица и други пряко свързани лица, при условията и по реда на Регламент (ЕС) № 965/2012 на Комисията от 5 октомври 2012 година за определяне на технически изисквания и административни процедури във връзка с въздушните операции в съответствие с Регламент (ЕО) № 216/2008 на Европейския парламент и на Съвета от авиационен оператор със свидетелство за авиационен оператор и SPA.HEMS одобрение, издадено от главния директор на Главна дирекция „Гражданска въздухоплавателна администрация“;

2. предоставя се безплатно и е еднакво достъпна;

3. предоставя се на територията на цялата страна; по всяко време на денонощието, 365 дни в годината;

4. извършва се с въздухоплавателни средства – държавна собственост;

5. компенсирането на дейността по извършване на услугата по ал. 1 се осъществява при спазване на изискванията на Решение на Комисията от 20 декември 2011 г. относно прилагането на чл. 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес (ОВ, L 7 от 11 януари 2012 г.), наричано по-нататък „Решение 2012/21/ЕС“.

(3) За изпълнение на дейностите, включени в услугата по ал. 1, Държавният авиационен оператор води аналитична счетоводна отчетност.

(4) Държавният авиационен оператор може да извършва и други услуги за транспорт по въздух, които са извън услугата от общ икономически интерес по ал. 1 и за които не се прилагат изискванията и условията за изпълнение на услугата по ал. 1 и ал. 2.

Чл. 15б. (1) Размерът на компенсацията за извършване на услугата по чл. 15а, ал. 1 се определя въз основа на нетните разходи, направени при извършването на услугата, и разумна печалба, при спазване на методиката съгласно приложението и изискванията на Решение 2012/21/ЕС.

 (2) Разходите включват всички преки разходи, свързани с извършването на услугата по чл. 15а, ал. 1, и подходящ дял от непреките разходи, които са общи както за услугата по чл. 15а, ал. 1, така и за другите дейности на Държавния авиационен оператор.

(3) Разходите за инвестиции, пряко свързани с извършването на услугата по чл. 15а, ал. 1, се отразяват при изчисляването на размера на компенсацията за извършване на услугата.

 (4) В съответствие с изискванията на Решение 2012/21/ЕС размерът на компенсацията не надвишава необходимото за покриване на нетните разходи, направени от Държавния авиационен оператор за извършване на услугата по чл. 15а, ал. 1, включително разумна печалба.

(5) Всякакви постъпления и финансирания, получени при изпълнението на услугата по чл. 15а, ал. 1, включително авансово получени средства от държавния бюджет по реда на чл. 15в, ал. 1, както и печалбите, натрупани от други дейности извън обхвата на услуга по чл. 15а, ал. 1, се отразяват при изчисляването на размера на компенсацията за нейното извършване.

Чл. 15в. (1) За компенсиране на нетните разходи от извършване на услугата по чл. 15а, ал. 1 Държавният авиационен оператор получава ежемесечно парична сума в размер, равен на средномесечната стойност на определения през предходната година размер на компенсацията.

(2) Ежегодно, в срок до 31 май, Държавният авиационен оператор изготвя и представя на министъра на транспорта и съобщенията обобщен годишен доклад за действително направените нетни разходи, както и за разходите за преки инвестиции, за извършване на услугата по чл. 15а, ал. 1, определени в съответствие с изискванията на методиката съгласно приложението. Докладът съдържа и размера на исканата компенсация за нетните разходи, определени съгласно приложението.

(3) Министърът на транспорта и съобщенията ежегодно назначава независим одитор за проверка за съответствие на представения доклад и размера на исканата компенсация по ал. 2 с изискванията на методиката съгласно приложението.

(4) В срок до три месеца от предоставянето на обобщения годишен доклад министърът на транспорта и съобщенията въз основа на мотивиран доклад на одитора определя със заповед размера на компенсацията, дължима за извършване на услугата по чл. 15а, ал. 1 за предходната година.

(5) Компенсацията за извършване на услугата по чл. 15а, ал. 1 не може да надвишава размера, определен в чл. 2, параграф 1, буква „а“ от Решение 2012/21/ЕС – левовата равностойност на 15 млн. евро. В размера на компенсацията за всяка година се включва и цената на предоставеното право на ползване върху въздухоплавателните средства, пропорционално разделено за срока на тяхната амортизация, която не следва да надхвърля срока на възлагане на услугата (10 години).

(6) В случай че е установен размер на компенсацията над левовата равностойност на 15 млн. евро, същата подлежи на нотифициране на държавна помощ и не се изплаща преди получаването на положително решение от Европейската комисия. В тези случаи министърът на транспорта и съобщенията публикува на интернет страницата на Министерството на транспорта и съобщенията информация за размера на помощта, предоставена на Държавния авиационен оператор, на годишна основа след одобрение от Европейската комисия.

(7) Министърът на транспорта и съобщенията предоставя на министъра на финансите информация за размера на компенсацията за тригодишен период за изготвяне на средносрочната бюджетна прогноза по реда на Закона за публичните финанси.

(8) Министърът на транспорта и съобщенията в хода на бюджетната процедура представя на министъра на финансите предложение за включване на размера на компенсацията в проекта на закон за държавния бюджет за следващата година.

(9) В случай че размерът на компенсацията по ал. 4 превишава получените средства по чл. 15б, ал. 5, разликата се доплаща на Държавния авиационен оператор през следваща бюджетна година.

(10) В случай че получените средства по чл. 15б, ал. 5 превишават размера на компенсацията по ал. 4 с не повече от 10 на сто, размерът на превишението се приспада от размера на компенсацията за следващата бюджетна година.

(11) В случай че получените средства по чл. 15б, ал. 5 превишават размера на компенсацията по ал. 4 с повече от 10 на сто, пълният размер на превишението се възстановява от Държавния авиационен оператор в едномесечен срок от издаването на заповедта по ал. 4“.

**§ 5.** В чл. 17 след думите „неговите разходи“ се поставя запетая и се добавя „включително за извършване на услугата от общ икономически интерес по чл. 15б“.

**ДОПЪЛНИТЕЛНА РАЗПОРЕДБА:**

**§ 6.** (1) Контролът върху процеса на компенсиране с цел недопускане на свръхкомпенсиране на Държавния авиационен оператор при извършване на услугата по чл. 15б, ал. 1 за периода на възлагане, както и в края на този период се извършва чрез ежегодни проверки от министъра на транспорта и съобщенията или от оправомощено от него лице.

(2) За осигуряване на прозрачност министърът на транспорта и съобщенията публикува по подходящ начин информация относно трансфера на дължимата на Държавния авиационен оператор компенсация за извършване на услугата по чл. 15а, ал. 1.

(3) В сроковете за изготвяне на средносрочната бюджетна прогноза и на проекта на закон за държавния бюджет за съответния период, министърът на транспорта и съобщенията предлага на министъра на финансите да включи размера на средствата за компенсиране извършването на услугата от общ икономически интерес на територията на Република България – полети за осигуряване на въздушен транспорт за нуждите на спешната медицинска помощ, организирана от държавата при условията и по реда на Регламент (ЕС) № 965/2012 на Комисията от 5 октомври 2012 година за определяне на технически изисквания и административни процедури във връзка с въздушните операции в съответствие с Регламент (ЕО) № 216/2008 на Европейския парламент и на Съвета от авиационен оператор със свидетелство за авиационен оператор и SPA.HEMS одобрение, издадено от главния директор на Главна дирекция „Гражданска въздухоплавателна администрация“, в средносрочната бюджетна прогноза, съответно в проекта на закон за държавния бюджет на Република България за следващата календарна година.

**ПРЕХОДНИ И ЗАКЛЮЧИТЕЛНИ РАЗПОРЕДБИ:**

**§ 7.** Постановление № 191 на Министерския съвет от 2022 г. за възлагане на „България Хели Мед Сървиз“ ЕАД, да извършва услуга от общ икономически интерес – полети за осигуряване на въздушен транспорт за нуждите на спешната медицинска помощ, организирана от държавата при условията и по реда на Регламент (ЕС) № 965/2012 на Комисията от 5 октомври 2012 година за определяне на технически изисквания и административни процедури във връзка с въздушните операции в съответствие с Регламент (ЕО) № 216/2008 на Европейския парламент и на Съвета от авиационен оператор със свидетелство за авиационен оператор и SPA.HEMS одобрение, издадено от главния директор на Главна дирекция „Гражданска въздухоплавателна администрация“, на територията на Република България (обн., ДВ, бр. 58 от 2022 г., изм. бр. 61 от 2022 г.), се отменя.

**§ 8.** Постановлението влиза в сила от деня на обнародването му в „Държавен вестник“.

**Приложение към чл. 15б, ал. 1**

**МЕТОДИКА** за определяне на размера на компенсацията въз основа на нетните разходи от извършване на услугата полети за осигуряване на въздушен транспорт за нуждите на спешната медицинска помощ, организирана от държавата, от Държавния авиационен оператор, на територията на Република България

**1.** При изчисляване на разходите по извършване на услугата от общ икономически интерес на територията на Република България – полети за осигуряване на въздушен транспорт за нуждите на спешната медицинска помощ, организирана от държавата, наричана по-нататък „услугата“, се вземат предвид преките разходи, направени при извършване на услугата, и подходящ дял от непреките разходи, които са общи както за услугата, така и за другите дейности на Държавния авиационен оператор. Разходите за инвестиции, пряко свързани с извършването на услугата по чл. 1, ал. 1, се отразяват при изчисляването на размера на компенсацията за извършване на услугата.

**2.** Размерът на нетните разходи на Държавния авиационен оператор, за извършване на услугата се изчислява по следната формула:

НРпсмп = (Рз+РИ)

където:

НРпсм е размерът на нетните разходи на Държавния авиационен оператор, за съответната година;

Рз са преките разходи на Държавния авиационен оператор, направени за извършване на услугата, и подходящ дял от непреките разходи, които са общи както за услугата, така и за другите дейности на Държавния авиационен оператор, изчислени въз основа на отчетени и разпределени разходи от счетоводната система на Държавния авиационен оператор за разпределение на разходите по дейности и услуги;

РИ – разходите за инвестиции, пряко свързани с извършване на услугата.

**3.** Размерът на компенсацията за извършването на услугата се изчислява по следната формула:

Кпсмп = НРпсмп+РП,

Където:

Кпсмп е размерът на компенсацията за съответната година

Нпсмп – размерът на нетните разходи на Държавния авиационен оператор, за съответната година в левове

РП – размерът на разумната печалба, изчислен при спазване на изискванията по чл. 5 от Решение 2012/21/ЕС

4. Размерът на дължимите средства от държавния бюджет или превишението, подлежащо на прихващане/възстановяване към 31 декември, се изчислява по следната формула:

Дължими или подлежащи на

прихващане/възстановяване средства = Кпсмп – Пр

където:

Кпсмп – размерът на компенсацията за съответната година

Пр – всякакви постъпления и финансирания, получени при изпълнението на услугата, включително авансово получени средства от държавния бюджет по реда на чл. 15в, ал. 1, както и печалбите, натрупани от други дейности извън обхвата на услуга

**МИНИСТЪР-ПРЕДСЕДАТЕЛ:**

(Гълъб Донев)

**ГЛАВЕН СЕКРЕТАР НА**

**МИНИСТЕРСКИЯ СЪВЕТ:**

(Красимир Божанов)

–––––––––––––––––––––––––––––––––––––––––––––––––––––––––––––––––––––––––––

**Главен секретар на**

**Министерството на транспорта и съобщенията:**

(Иван Марков)

**Директор на дирекция „Правна“ на**

**Министерството на транспорта и съобщенията:**

(Красимира Стоянова)